РЕГЛАМЕНТ (ЕС) 2015/523 НА СЪВЕТА
от 25 март 2015 година
за изменение на регламенти (ЕС) № 43/2014 и (ЕС) 2015/104 по отношение на определени възможности за риболов
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43, параграф 3 от него,
като взе предвид предложението на Европейската комисия,
като има предвид, че:
(1)
Регламент (ЕС) 2015/104 на Съвета (1) не включва ограничения на възможностите за риболов за запаса от лаврак (Dicentrarchus labrax) в североизточната част на Атлантическия океан.
(2)
През юни 2014 г. Международният съвет за изследване на морето (ICES) публикува научно становище за запаса от лаврак в североизточната част на Атлантическия океан и потвърди, че от 2012 г. насам се наблюдава бързо влошаване на състоянието на този запас. Същевременно Научният, технически и икономически комитет по рибарство (НТИКР) разгледа въведените национални мерки, насочени към защитата на запаса от лаврак, и принципно ги определи като неефективни. Лавракът е късносъзряващ и бавнорастящ вид. Смъртността от риболов за лаврак в североизточната част на Атлантическия океан е понастоящем четири пъти по-висока, отколкото равнището, необходимо за осигуряването на максималния устойчив улов.
(3)
Комисията прие Регламент за изпълнение (ЕС) 2015/111 (2) въз основа на член 12 от Регламент (ЕС) № 1380/2013 на Европейския парламент и на Съвета (3) с цел облекчаване на сериозна заплаха за опазването на запасите от лаврак (Dicentrarchus labrax) в Келтско море, Ламанша, Ирландско море и южната част на Северно море.
Любителският риболов също е значителен фактор за смъртността от риболов при този запас. Поради това е целесъобразно да се определят възможности за риболов под формата на дневно ограничение за броя риби, които практикуващите любителски риболов могат да задържат. Любителският риболов има различни форми, като например риболов на борда на плавателен съд за отдих или риболов от брега.
(4)
За да се избегнат проблеми при тълкуването член 7, параграфи 1 и 2 от Регламент (ЕС) 2015/104 следва да бъдат формулирани по начин, който да съответства на текста в член 15 от Регламент (ЕС) № 1380/2013.
(5)
В приложение IA към Регламент (ЕС) 2015/104 ограниченията на улова на пясъчница бяха определени на нулево равнище във водите на Съюза от зони IIa, IIIa и IV на ICES в очакване на становището на ICES. Становището на ICES относно посочения запас бе оповестено на 23 февруари 2015 г., поради което вече е възможно определянето на общия допустим улов (ОДУ) за пясъчница в този район, който е разпределен между седем зони на управление, за да се избегне локалното изчерпване на запаса.
(6)
Целесъобразно е да се предвиди определена гъвкавост между зоните за мегрим, който представлява същия биологически запас за всички държави членки с квоти в съответните зони.
(7)
Регламент (ЕС) 2015/104 съдържа грешка в ОДУ и квотата за северна скарида в Северно море, за която е следвало да бъде запазено равнището на ОДУ за 2014 г. Приложение IA към Регламент (ЕС) 2015/104 следва да бъде съответно изменено.
(8)
За някои запаси възможностите за риболов и условията за достъп до рибни ресурси за кораби във водите на крайбрежни държави се определят всяка година предвид резултата от консултациите във връзка с риболова между съответните крайбрежни държави. Тъй като не е постигнато споразумение по договореност за 2015 г. за разпределение на квотите за атлантическо-скандинавска херинга, е целесъобразно да се определи автономна квота на базата на квотата на ЕС за този запас през последните години. Приложение IБ към Регламент (ЕС) 2015/104 следва да бъде съответно изменено.
(9)
На третото си годишно заседание през 2015 г. Регионалната организация за управление на рибарството в южната част на Тихия океан (SPRFMO) определи възможностите за риболов, състоящи се от общ допустим улов (ОДУ) за сафрид. Тази мярка следва да се въведе в правото на Съюза.
(10)
В бележка под линия в приложение III към Регламент (ЕС) 2015/104 погрешно се прави позоваване на старо споразумение, което следва съответно да се коригира.
(11)
За да се отрази точно настоящото разпределение на риболовните уреди на френския и испанския риболовен флот за улов на червен тон за 2015 г., е необходимо да се измени приложение IV към Регламент (ЕС) 2015/104, което определя ограничения на капацитета за улов, отглеждане и угояване на червен тон.
(12)
Необходимо е да се коригира грешка в таблицата за ОДУ на скумрия (Scomber scombrus) в зони VI, VII, VIIIa, VIIIb, VIIId и VIIIe; води на Съюза и международни води от Vb; международни води от IIa, XII и XIV (MAC/2CX14-).
(13)
В научното становище, представено от НТИКР на 2 март 2015 г., като по-предпазлив подход се посочва разрешаването на малка квота за прилов на вълнист скат (Raia undulata) в зони на ICES VIa, VIb, VIIa-c, VIId, VIIe-k, VIII и IX. Приложение IA към Регламент (ЕС) 2015/104 следва да бъде съответно изменено.
(14)
Поради факта, че в съответствие с процедурата, предвидена в споразумението за отношенията в областта на рибарството с Фарьорските острови, Съюзът проведе допълнителни консултации във връзка с реципрочните договорености с Фарьорските острови относно възможностите за риболов на атлантическо-скандинавска херинга и син меджид за 2015 г., е целесъобразно да се определят възможностите за риболов за тези запаси.
(15)
Следователно Регламент (ЕС) 2015/104 следва да бъде съответно изменен.
(16)
Съгласно член 3, параграф 1 от Регламент (ЕО) № 847/96 на Съвета (4), когато равнището на експлоатация на предпазния ОДУ превиши 75 % преди 31 октомври в годината на неговото прилагане, всяка държава членка, която разполага с квота за запаса, може да поиска неговото повишаване. Комисията е получила искане за 10-процентно повишаване на ОДУ за 2014 г. за скатове и скатоподобни в Северно море. Придружаващата искането информация за биологичното състояние на запаса е била проверена и валидирана от експерти в Съвместния изследователски център на Комисията.
(17)
Регламент (ЕС) № 43/2014 на Съвета (5) следва да бъде съответно изменен.
(18)
Предвидените в Регламент (ЕС) 2015/104 ограничения на улова се прилагат от 1 януари 2015 г. Поради това разпоредбите на настоящия регламент, засягащи ограниченията на улова, следва също да се прилагат от същата дата. Това прилагане с обратно действие не засяга принципите на правна сигурност и защита на законови очаквания, тъй като съответните възможности за риболов не са изчерпани. Новото ограничение на улова на лаврак обаче следва да се прилага от датата на влизане в сила на настоящия регламент.Тъй като изменението на ограниченията на улова оказва влияние върху икономическите дейности и планирането на риболовния сезон за корабите на Съюза, настоящият регламент следва да влезе в сила незабавно след публикуването му. Поради изложените в съображение 16 причини, разпоредбите за по-големи възможности за риболов на скатоподобни в Северно море следва да се прилагат, считано от 1 януари 2014 г.,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕС) 2015/104 се изменя, както следва:
1)
Член 2 се заменя със следното:
„Член 2
Приложно поле
1. Настоящият регламент се прилага за следните кораби:
а)
кораби на Съюза;
б)
кораби на трети държави във водите на Съюза.
2. За целите на член 11а настоящият регламент се прилага и по отношение на любителския риболов.“
2)
В член 3 се добавя следната буква:
„м)
„любителски риболов“ означава риболовни дейности с нетърговска цел, използващи живи морски ресурси за отмора, туризъм или спорт.“
3)
Член 7 се заменя със следното:
„Член 7
Условия за разтоварване на суша на улова и прилова
1. Задължението за разтоварване на сушата съгласно член 15 от Регламент (ЕС) № 1380/2013 („задължение за разтоварване“) се отнася до улова на видове, за които се прилагат ограничения за улов, и който е уловен при посочените в член 15, параграф 1, буква а) от същия регламент видове риболов.
2. Риба, за която се прилагат ограничения за улов, уловена при риболов, който не е предмет на задължението за разтоварване, се задържа на борда или се разтоварва единствено ако:
а)
уловът е извършен от кораби под знамето на държава членка, която има квота, и тази квота не е изчерпана; или
б)
уловът представлява част от квота на Съюза, която не е била разпределена по квоти между държавите членки, и тази квота на Съюза не е изчерпана.
3. Запасите от нецелеви видове в рамките на безопасните биологични граници, посочени в член 15, параграф 8 от Регламент (ЕС) № 1380/2013, са изброени в приложение I към настоящия регламент с оглед на дерогацията от задължението за отчитане на улова спрямо съответните квоти, предвидено в същия член.“
4)
Вмъква се следният член:
„Член 11а
Любителски риболов на лаврак в североизточната част на Атлантическия океан
При любителски риболов в участъци IVb, IVc, VIIa, VIId, VIIe, VIIf, VIIg, VIIh, VIIj и VIIk на ICES могат да се задържат не повече от три екземпляра лаврак на човек на ден.“
5)
Приложение I към Регламент (ЕС) 2015/104 се изменя в съответствие с приложение I към настоящия регламент.
6)
Приложение IА към Регламент (ЕС) 2015/104 се изменя в съответствие с приложение III към настоящия регламент.
7)
Приложение IБ към Регламент (ЕС) 2015/104 се изменя в съответствие с приложение IV към настоящия регламент.
8)
Приложение IЙ към Регламент (ЕС) 2015/104 се заменя с приложение V към настоящия регламент.
9)
Приложение III към Регламент (ЕС) 2015/104 се заменя с приложение VI към настоящия регламент.
10)
Приложение IV към Регламент (ЕС) 2015/104 се заменя с приложение VII към настоящия регламент.
11)
Приложение VIII към Регламент (ЕС) 2015/104 се изменя в съответствие с приложение VIII към настоящия регламент.
Член 2
Приложение IА към Регламент (ЕС) № 43/2014 се изменя в съответствие с приложение II към настоящия регламент.
Член 3
Настоящият регламент влиза в сила в деня след публикуването му в Официален вестник на Европейския съюз.
Член 1, точки 3, 6, 7, 8, 9, 10 и 11 се прилага от 1 януари 2015 г.
Член 2 се прилага от 1 януари 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 25 март 2015 година.